**Ateliere și activități gratuite pentru toată familia la Festivalul Familiei 2025**

**Duminică, 7 septembrie,** Iașul va găzdui, în **Parcul Expoziției**, cea de-a V-a ediție a **Festivalului Familiei**, eveniment organizat de Arhiepiscopia Iașilor prin Departamentul Pro Vita. Anul acesta, **29 de invitați** au pregătit ateliere și activități gratuite pentru copii, părinți și bunici, transformând festivalul într-un adevărat spațiu al întâlnirii și al bucuriei împărtășite în jurul valorilor familiei.

Ediția din acest an aduce în prim-plan o varietate de activități creative, practice, artistice și sportive, toate gândite pentru a oferi membrilor familiilor ocazia de a petrece timp de calitate împreună.

În continuare, vă invităm să descoperiți invitații ediției din acest an și activitățile pe care le vor susține la Festivalul Familiei:

**Doamna de Științe și Asociația „Bucurie și speranță”:**

* Experimente chimice cu dr. chim. Alina Mirela Ipate
* Confecționare de lumânări parfumate
* Preparare balsam de buze

**Asociația „Caravana cu medici”:**

* Cursuri de prim ajutor

**Asociația „Erminia”:**

* **Ateliere de pictat icoane și ornamente bizantine**

În cadrul atelierelor Erminia, copiii, părinții, bunicii pot vedea procesul de realizare a unei icoane pe lemn: etapele, materialele necesare, timpul de lucru. Aici pot adresa întrebări pictorilor iconari care vor lucra pe toată perioada festivalului.

**Asociația „Iași pentru viață” și Asociația „Iubirea Vindecă!”:**

* Aici veți descoperi măiestria instrumentelor muzicale

**Asociația „Împreună pentru Miroslava” și Cabinetul de recuperare Fiziotop:**

* Sportul minții te invită la joc! Participă la ateliere de șah!
* Poți testa aparatul de masaj FIZIOTOP și poți afla informații utile despre recuperarea medicală.

**Clubul Sportiv „Katiușa”:**

* **Ateliere de dans sportiv**

O sesiune durează între 10 și 40 de minute, în funcție de vârsta și numărul de participanți, și include exerciții de încălzire, învățarea unei coregrafii simple și interpretarea acesteia pe muzică. Copiii vor descoperi cum să asculte muzica, să adopte o postură corectă și să își îmbunătățească coordonarea și sincronizarea cu colegii.

Potrivit pentru copii de minim 5 ani, până la adolescenți.

**Asociația „SOS SURÂS”:**

* **Atelierul „Dorințe spre cer”**

Atelier pentru copii în care se confecționează avioane din hârtie colorată, pe ale căror aripi aceștia pot scrie mesaje sau pot desena ce înseamnă pentru ei familia sau cum își imaginează o familie autentică. La final, avioanele vor fi lansate împreună.

Pentru părinți, activitatea include completarea unui chestionar despre viața de familie: modul în care interacționează între ei, cum rezolvă eventualele probleme, cât timp petrec cu copiii și cum îi sprijină pentru o dezvoltare sănătoasă din punct de vedere fizic, psihic și spiritual. La final, chestionarul conține și câteva întrebări legate de violența domestică.

**Biblioteca Județeană „Gheorghe Asachi”:**

* 11:00-13:00

**„Comunică real”– atelier de comunicare folosind tehnici ludice**

* 13:00-15:00

**„Arborii, arbuștii, alimentație și cărți”**

* 15:00-19:00

**„Exerciții distractive de lectură și povești cu Veselica”**, invitat: Irina Olariu

**Centrul de Dezvoltare Intercomunitară – „Fii schimbarea pe care o dorești”:**

* 11:00-13:00

**Lumea artei pentru micii exploratori:** ateliere de modelaj creativ cu lut, miniaturi delicate din porțelan, decor cu licheni stabilizați

* 13:00-15:00

**Micii artiști în explorare:** ateliere de mulaje din ipsos, pictură pe lemn, coli de desen

* 15:00-19:00

**Descoperă-ți talentul artistic alături de noi!** Creație, jocuri și surprize cu lut, porțelan, licheni stabilizați, ipsos și pictură

**Centrul de educație timpurie „DimiKids”:**

AICI poți participa la atelierele:

* Tablou cu amprenta palmei
* Căsuță cu membrii familiei
* Semn de carte
* Breloc cu numele sau brățară personalizată
* Fișă de pictat cu tema „Familia”
* Balon decorat cu amprentele mânuțelor
* Talismanul familie: inima din carton și ață
* Punguțe personalizate

**Diana Siminciuc, Profa de Magie Relațională:**

* **Stația de Ecologie Relațională**, un popas unde copiii vor putea folosi Poșta Mesajelor Cadou. Aceștia realizează un desen sau scriu o urare pentru un alt copil necunoscut și îl lasă într-un borcan, apoi extrag și ei un bilețel cadou lăsat de altcineva înainte.
* **Plan de Realizare al dorinței**, o activitate prin care copiii au ocazia să învețe despre dorințele lor, despre faptul că ei înșiși sunt responsabili să le împlinească, nu părinții, nu altcineva. Ca să afle cum anume pot face asta, copiii vor fi acompaniați să completeze un Plan de Realizare al dorinței.

**Atelierul de tâmplărie GRAMA:**

* **Mic îndrumar despre lemn**

Participanții pot observa tipuri de lemn în diferite etape ale pregătirii și pot mânui dalta pentru a simți diferențele de textură.

Potrivit pentru: copii cu vârsta de peste 5 ani, părinți, adulți.

**METZ CARS:**

* **11:00-19:00 - Construiește-ți propria mașină**

Atelier creativ unde copiii pot construi mașini sau alte modele folosind piese magnetice colorate. Cei mici pot urma modele ilustrate pe cartonașe sau își pot lăsa imaginația liberă. Activitatea stimulează creativitatea, coordonarea și înțelegerea elementelor de bază ale unui vehicul.

Potrivit pentru: copii de la 4 la 12 ani

Durată: 15–20 min / grup

* **11:00-15:00 - Mini circuit auto**

Un traseu special amenajat cu jaloane și semne de circulație. Copiii conduc mașinuțe electrice și învață, prin joacă, regulile de circulație de bază: semafor, oprire, prioritate, trecere de pietoni.

Potrivit pentru: copii de la 3 la 10 ani

* **15:00-18:00 - Educație rutieră pentru copii**

Un atelier unde cei mici învață, pe înțelesul lor, regulile de bază de siguranță rutieră: semaforul, trecerea de pietoni, importanța centurii de siguranță etc. La final, copiii vor parcurge un test rapid cu întrebări și vor primi o diplomă de „șofer responsabil”.

Potrivit pentru: copii de la 4 la 10 ani

Durată: 15–20 min / sesiune

**NOIR - Coffee Roasters:**

* Atelierul „Metode alternative de preparare a cafelei” și degustare de cafea de specialitate - o sesiune de cupping în cadrul evenimentului, reprezentând evaluarea senzorială a cafelei, folosită de profesioniști în analiza și compararea gustului și a aromelor. Participanții vor putea încerca origini diferite de cafea, iar pe lângă acestea, vor putea descoperi diferite metode alternative de preparare a cafelei - AeroPress, V60, ibric și multe altele, pentru o experiență de neuitat.

**OLD LINE TRAVEL și Asociația Turistică „Ghizii României”:**

**Jocuri de competiție:**

* Covorul magic
* Ceasul
* Caracatița
* Linii de tramvai

**Profa’ de caligrafie:**

* **Ateliere de caligrafie pentru copii**

În cadrul acestui atelier dedicat copiilor cu vârste cuprinse între 7 și 14 ani, micii artiști vor avea ocazia să descopere frumusețea și eleganța caligrafiei. Fie că sunt atrași de stilul modern sau de rafinamentul tradițional al caligrafiei Copperplate, participanții vor învăța tehnici diverse, folosind penițe flexibile, brushuri, carioci și stilouri caligrafice.

* **Ateliere de desen**

**Cătălina Balla - psiholog:**

* **„Așa te văd eu, mami/tati!”** – Atelier de pictură cu emoție

Un atelier de pictură creativă în care copiii sunt invitați să-și deseneze părinții așa cum îi văd și simt ei. Fără reguli stricte, cu libertate totală de exprimare prin culori, forme și simboluri.

Potrivit pentru: copii de la 4 la 10 ani. Părinții sunt bineveniți.

* **„Portretul familiei – conectează punctele”** – Atelier de percepție vizuală și atenție la detalii

Copiii vor realiza un portret de familie printr-un joc care implică conectarea punctelor pentru a descoperi siluetele membrilor familiei. Această activitate dezvoltă atenția, coordonarea ochi-mână și percepția vizuală. În plus, vor avea ocazia să coloreze și să personalizeze portretul, consolidând legătura emoțională cu familia. Potrivit pentru: copii de la 5 la 9 ani.

* **„Cuburi cu emoții – Recunoaște, exprimă, învață!”**

Prin acest joc interactiv, copiii vor explora diferite emoții construind fețe expresive cu ajutorul cuburilor colorate.

Potrivit pentru: copii de la 3 la 7 ani.

* **„Prima mea amprentă – Cu drag din inimă!”**
* În cadrul acestei activități creative și emoționante, copiii își vor crea propria amprentă a mâinii pe o coală colorată, completată cu o inimioară roșie în centrul palmei – un simbol al iubirii și siguranței.

Potrivit pentru: copii de la 2 la 7 ani.

* **Jocuri sociale – Învățăm să ne jucăm împreună!**

Copiii vor avea ocazia să se bucure de activități care le dezvoltă abilitățile de comunicare, cooperare, empatie și reglare emoțională – toate prin joc și voie bună! Potrivit pentru: copii de la 4 la 8 ani.

**Școala STEM „Young Engineers”:**

* Aici poți participa la atelierul de construcții STEM ( Știință, Tehnologie, Inginerie, Mecanică).

**Școala de dans „Spirit of dance”:**

* **Ore de balet:**

Atelierul introduce copilașii timizi, dar și pe cei mai curioși în tainele dansului clasic, încurajează părinții și răspunde la toate întrebările legate de modul și desfășurarea orelor de balet. Spiritul de echipă profesor- părinte-copil este insuflat încă din primele discuții, astfel încât primordială este armonia conexiunii din sânul familiei.

**Alandala Before & Afterschool:**

* Atelier de prelucrat lutul cu uscare la aer
* Atelier de confecționare de mini piniate
* Atelier de cusut jucării mici
* Atelier de decorat înghețate

**Studio Pielărie „Tania Gonzalez”:**

* Ateliere de desenat cărți poștale

**Twinkle Star:**

* Atelierul de limba engleză „Let's Play” cu flashcards
* Atelierul „Riddle & Doodle” by Twinkle Star

**Magazia Morăriței:**

* Aici veți descoperi o alternativă sănătoasă la alimentația actuală. Ne dedicăm resursele pentru păstrarea tradițiilor culinare și a standardelor alimentare bazate pe principiile alegerilor sănătoase.

La Magazia Morăriței se găsesc doar bunătăți alese cu grijă de la producătorii locali și produse autohtone care au la bază principiile unei alimentații sănătoase, certificate tradițional, ecologic sau montan, cu ingrediente exclusiv naturale.

**Aleart Crochet:**

* **Atelierul „Magnet cu poveste”.**

O activitate creativă și relaxantă, în care participanții realizează magneți decorativi prin tehnica scrapbooking. Fiecare își poate crea propriul design pe o plăcuță de lemn, folosind elemente decupate, litere colorate, forme și texturi, exprimându-și liber imaginația.

Potrivit pentru: copii cu vârsta de peste 6 ani (fiind necesară folosirea foarfecului și a lipiciului), dar ideal de realizat împreună cu părinții, în echipă.

Pe lângă acestea, în cadrul festivalului va fi prezent un spațiu special amenajat, unde Tăiței Grădinărești, Magazia Morăriței, Aleart crochet și Ilinca Grama vor ține ateliere în anumite intervale orare, astfel:

* 11:00-13:00

**Atelier de preparat paste artizanale susținut de Laura Grădinaru, Tăiței Grădinărești**

* 13:30-14:30

**Atelier „De la grâne la scovergi! Morăritul - o poveste cu tâlc!”, susținut de Cecilia Țugulea, Magazia Morăriței**

* 15:00-17:00

**Atelier de croșetat** pentru copii 6+, adolescenți și adulți, **susținut de Aleart crochet**

* 17:30-19:00

**Atelier de împâslit lână, susținut de Ilinca Grama, artizan**